****

**อย.ตรวจพบผลิตภัณฑ์ ENZO SURE ไม่ขออนุญาตผลิตภัณฑ์และโฆษณาเกินจริง**

พบการโฆษณาผลิตภัณฑ์ ENZO SURE ขายทางออนไลน์ ระบุสรรพคุณ “...นมเบาหวาน อันดับ 1 นิวซีแลนด์ ป้องกันภาวะแทรกซ้อนของโรคเบาหวานได้ถึง 26 เท่า...ผู้ป่วยไม่ต้องพึ่งยาหรือการฉีด Insulin อีกต่อไป...ลดไขมันในเลือด ลดความเสี่ยงของการมีน้ำหนักเกิน และโรคอ้วน โรคหลอดเลือดหัวใจ...ช่วยให้ผู้ป่วยบอกลาโรคเบาหวานและใช้ชีวิตอย่างมีความสุขและมีสุขภาพที่แข็งแรง...”

สำนักงานคณะกรรมการอาหารและยา (อย.) ได้ตรวจสอบข้อเท็จจริง พบว่า **ผลิตภัณฑ์ดังกล่าวเข้าข่ายเป็นผลิตภัณฑ์ที่ไม่ได้รับอนุญาตจาก อย.** และโฆษณาคุณประโยชน์ คุณภาพ หรือสรรพคุณของผลิตภัณฑ์อาหารอันเป็นเท็จหรือหลอกลวงให้เกิดความหลงเชื่อโดยไม่สมควร ซึ่งขณะนี้ อยู่ระหว่างดำเนินคดีกับผู้กระทำผิด และได้ประสานระงับการโฆษณาในแพลตฟอร์มออนไลน์ พร้อมทั้งเฝ้าระวังการจำหน่ายผลิตภัณฑ์ในท้องตลาด หากพบการกระทำผิดเพิ่มเติมจะดำเนินการตามกฎหมายต่อไป

**ข้อแนะนำ**

ขอแนะนำผู้บริโภคว่า ก่อนเลือกซื้อผลิตภัณฑ์สุขภาพควรให้ความสำคัญกับการตรวจสอบข้อมูลการอนุญาตผลิตภัณฑ์ ซึ่งสามารถตรวจสอบได้ที่ www.fda.moph.go.th หรือผ่าน Line@FDAThai, Facebook : FDAThai และควรพิจารณาเนื้อหาการโฆษณาของผลิตภัณฑ์ อย่าหลงเชื่อโฆษณาที่โอ้อวดสรรพคุณเกินจริง ทั้งนี้ ผู้บริโภคสามารถตรวจสอบการได้รับอนุญาตโฆษณาผลิตภัณฑ์อาหาร ยา เครื่องมือแพทย์ และผลิตภัณฑ์สมุนไพร ผ่านทางหน้าเว็บไซต์ อย. หมวดบริการประชาชน หัวข้อสืบค้นใบอนุญาตโฆษณา กรณีมีปัญหาสุขภาพควรปรึกษาแพทย์เพื่อรับการรักษาที่ถูกวิธี ทั้งนี้ หากมีข้อสงสัยเรื่องความปลอดภัยของผลิตภัณฑ์สุขภาพ สามารถสอบถาม หรือแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 2 เมษายน 2567 ข่าวแจก 118 / ปีงบประมาณ พ.ศ. 2567**